รองปลัดกรุงเทพมหานคร ตรวจพื้นที่โครงการโคกหนองนา บ้านพิชิตใจ เขตประเวศ แหล่งเรียนรู้ฝึกอาชีพสำหรับคนเมือง คาดการณ์แล้วเสร็จภายในปีนี้
นายขจิต ชัชวานิชย์ รองปลัดกรุงเทพมหานคร กล่าวภายหลังการตรวจพื้นที่โครงการโคกหนองนา ณ บ้านพิชิตใจ เขตประเวศ ว่า วันนี้ลงพื้นที่เพื่อตรวจสอบการทำโครงการโคกหนองนาว่ามีปัญหาในการดำเนินการหรือไม่ โดยปลัดกรุงเทพมหานครได้มอบหมายให้หน่วยงานที่เกี่ยวข้องเริ่มขุดหนองและดำเนินการบางส่วน สำหรับโครงการดังกล่าว มีพื้นที่ 10 ไร่  เดิมมีพื้นที่สำหรับทำกิจกรรมการเกษตรในโรงเรือน บ่อน้ำ คูน้ำ มีต้นทุนแหล่งน้ำภายในพื้นที่อย่างเพียงพอ  รวมทั้งมีอาคารที่สามารถปรับปรุงให้เป็นศูนย์การเรียนรู้ในอนาคตได้ ซึ่งจะช่วยส่งเสริมอาชีพต่างๆ เพื่อให้คนเมืองเรียนรู้และนำไปต่อยอดได้ เช่น การปลูกแคตตัส การเลี้ยงปลาสวยงาม   เป็นต้น รวมทั้งเป็นแหล่งเรียนรู้ในพื้นที่ กทม.สำหรับนักเรียน นักศึกษา บุคคลทั่วไปและผู้ที่เข้ามารับการบำบัดรักษาและฟื้นฟูสมรรถภาพด้านยาเสพติดได้ศึกษาเรียนรู้ หรือฝึกอาชีพมีรายได้เสริมพึ่งพาตนเองได้ คาดการณ์ว่าจะดำเนินการให้แล้วเสร็จภายในปี 2564 นี้ โดยโครงการจะเน้นการเพิ่มประสิทธิภาพพื้นที่ โดยหมุนเวียนใช้ทรัพยากรในพื้นที่ให้เกิดประโยชน์สูงสุดและปลอดภัยให้กับผู้ร่วมในโครงการ